Broj: 711-I-488-P-22-21/23-17-24

Zagreb, 23. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnice Irene Katalinić, zamjenice općinskog načelnika Općine Garčin do 24. svibnja 2021.g.**,na 187. sjednici, održanoj 23. rujna 2022.g., donosi sljedeću

**ODLUKU**

**Utvrđuje se da dužnosnica Irena Katalinić, zamjenica općinskog načelnika Općine Garčin do 24. svibnja 2021.g., nije počinila povredu članka 14. stavka 1. ZSSI-a u obnašanju dužnosti budući da ista nije istovremeno uz obnašanje dužnosti obavljala funkciju predsjednice Upravnog vijeća ustanove Dječji vrtić „Latica Garčin“.**

Obrazloženje

Povjerenstvo je na 140. sjednici, održanoj 02. rujna 2021.g., temeljem prijave pokrenulo postupak za odlučivanje o sukobu interesa protiv dužnosnice Irene Katalinić, zamjenice općinskog načelnika Općine Garčin do 24. svibnja 2021.g. zbog moguće povrede članka 14. stavka 1. ZSSI-a koja se temelji na činjenici da je dužnosnica istovremeno uz obnašanje dužnosti navodno obavljala i funkciju predsjednice Upravnog vijeća ustanove Dječji vrtić „Latica Garčin“, a koja ustanova nije proglašena ustanovom od posebnog državnog interesa ili interesa jedinice lokalne/regionalne samouprave te budući da navedenu funkciju ne obavlja po položaju.

Dužnosnica se nije očitovala na Odluku o pokretanju postupka.

Člankom 3. stavkom 1. podstavkom 39. propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika, koji ustrojava i vodi Povjerenstvo, utvrđeno je da je Irena Katalinić dužnost zamjenice općinskog načelnika Općine Garčin obnašala u mandatu 2017.-2021., završno do 24. svibnja 2021.g. Ista je stoga, povodom obnašanja navedene dužnosti, obvezna postupati sukladno odredbama ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Stavkom 2. istog članka propisano je da iznimno, dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Sukladno članku 14. stavku 4. ZSSI-a predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Prilikom pokretanja postupka Povjerenstvo je od Općine Garčin kao osnivača Dječjeg vrtića „Latica Garčin“ dobilo očitovanje u kojem Općina ističe da navedena ustanova nije proglašena ustanovom od posebnog interesa za tu jedinicu lokalne samouprave, a uvidom u Odluku o popisu pravnih osoba od posebnog državnog interesa („Narodne novine“ broj 26/11., 12/12., 126/12., 15/15. i 105/15.) utvrđeno je da navedena ustanova nije proglašena niti ustanovom od posebnog državnog interesa niti je posebnim zakonom propisano da dužnosnica navedenu funkciju obnaša po položaju. Slijedom navedenog, Povjerenstvo je utvrdilo kako istovremeno obnašanje dužnosti zamjenice općinskog načelnika Općine Garčin i funkcije predsjednice Upravnog vijeća Dječjeg vrtića „Latica Garčin“ upućuje na moguću povredu članka 14. stavaka 1. i 2. ZSSI-a.

U daljnjem tijeku postupka Povjerenstvo je od ustanove Dječji vrtić „Latica Garčin“ zatražilo podatak je li i u kojem razdoblju Irena Katalinić obavljala funkciju članice ili predsjednice Upravnog vijeća vrtića te je li za obavljanje navedene funkcije primila naknadu i u kojem iznosu.

Dječji vrtić „Latica Garčin“ odgovorio je na traženje Povjerenstva navodeći da dužnosnica Irena Katalinić nije obavljala funkciju članice niti predsjednice Upravnog vijeća navedene ustanove te da stoga za isto nije niti primala naknadu.

Nakon primitka očitovanja Dječjeg vrtića „Latica Garčin“ Povjerenstvo je od istog zatražilo daljnje očitovanje budući da je na službenim internetskim stranicama Općine Garčin pod naslovom „Pretpoziv upisa djece u Dječji vrtić „Latica Garčin“ u 2020./2021.g.“ kao potpisnik navedena predsjednica Upravnog vijeća Irena Katalinić.

Dječji vrtić „Latica Garčin“ očitovao se dopisom KLASA: 042-01/21-01/1, URBROJ: 2178/06-02-01-21-1 od 10. siječnja 2022.g. ističući da je dužnosnica Irena Katalinić od 01. svibnja 2020.g. profesionalno obavljala dužnost zamjenika općinskog načelnika Općine Garčin te je stoga ista koristila utvrđene obrasce koji su služili za službenu korespondenciju između Općine i drugih pravnih i fizičkih osoba te ističe da je na obrascu za pretpoziv, a koji nije službeni dokument već služi samo za prikupljanje podataka o zainteresiranim roditeljima za upis djece u vrtić, greškom ostavljeno ime dužnosnice te da ista nikada nije bila član Upravnog vijeća vrtića niti je na bilo koji način sudjelovala u njegovom radu i osnivanju.

Povjerenstvo je potom i od Općine Garčin zatražilo podatak je li i u kojem razdoblju Irena Katalinić obavljala funkciju članice ili predsjednice Upravnog vijeća vrtića te je li za obavljanje navedene funkcije primila naknadu i u kojem iznosu.

Općina Garčin odgovorila je na traženje Povjerenstva dopisom KLASA: 024-03/22-01/05, URBROJ: 2178-6-02-22-01 od 14. veljače 2022.g.navodeći da dužnosnica Irena Katalinić nije obavljala funkciju predsjednice ili članice Upravnog vijeća Dječjeg vrtića „Latica Garčin“ čiji je osnivač Općina Garčin te stoga za isto nije niti primala naknadu. U prilogu dopisa Općina Garčin dostavila je i Odluku o imenovanju članova Upravnog vijeća Dječjeg vrtića „Latica Garčin“ KLASA: 022-05/20-01/11, URBROJ: 2178/06-03-20-1 od 07. veljače 2020.g. iz koje je razvidno se u Upravno vijeće navedenog vrtića sastoji od pet članova dok se navedenom odlukom imenuju tri člana od kojih niti jedna imenovana osoba nije dužnosnica Irena Katalinić već Danijela Erić, Suzana Kokanović i Vesna Bukvić.

Povjerenstvo je od Općine Garčin nadalje zatražilo i druge odluke o imenovanju članova Upravnog vijeća Dječjeg vrtića „Latica Garčin“ počevši od 2020.g. nadalje.

Općina Garčin odgovorila je na traženje Povjerenstva dostavljajući još Odluku o izboru članova Upravnog vijeća Dječjeg vrtića „Latica Garčin“ kojom se utvrđuje da se Danijela Erić imenuje za predsjednicu Upravnog vijeća, a Suzana Kokanović za potpredsjednicu.

Općina Gračan dostavila je i Odluku o izboru članova Upravnog vijeća iz reda roditelja KLASA: 601-02/20-05/1 URBROJ:2178/06-02-04-20-2 od 16. rujna 2020.g. kojom je Monika Smoljo izabrana za člana iz reda roditelja, dok je Odlukom o izboru člana Upravnog vijeća Dječjeg vrtića „Latica Garčin“ iz reda odgojitelja i stručnih suradnika KLASA: 601-02/20-05/1, URBROJ: 2178/06-02-04-20-1 od 16. rujna 2020.g. za članicu izabrana Marija Polić.

Slijedom navedenog, Povjerenstvo je iz dostavljene dokumentacije utvrdilo kako dužnosnica Irena Katalinić nije istovremeno uz obnašanje dužnosti zamjenice općinskog načelnika Općine Garčin obavljala i funkciju predsjednice ili članice Upravnog vijeća Dječjeg vrtića „Latica Garčin“ te da stoga ista nije počinila povredu odredbe članka 14. ZSSI-a.

Slijedom navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur

Dostaviti:

1. Dužnosnica Irena Katalinić, osobna dostava
2. Objava na internetskoj stranici Povjerenstva
3. Pismohrana